ประกาศกระทรวงการคลัง เรื่อง การชดใช้เงินส่วนต่างของอัตราดอกเบี้ยเงินที่ได้รับตามพระราชกฤษฎีกาสวัสดิการเงินกู้เพื่อที่อยู่อาศัย พ.ศ. 2535 กับอัตราดอกเบี้ยเงินกู้ปกติคืนให้แก่ทางราชการกรณีผู้กู้เข้าร่วมโครงการเปลี่ยนเส้นทางชีวิต : เกษียณก่อนกำหนด
ประกาศกระทรวงการคลัง
ประกาศกระทรวงการคลัง
เรื่อง
การชดใช้เงินส่วนต่างของอัตราดอกเบี้ยเงินกู้ที่ได้รับ
ตามพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕
กับอัตราดอกเบี้ยเงินกู้ปกติคืนให้แก่ทางราชการกรณีผู้กู้เข้าร่วม
โครงการเปลี่ยนเส้นทางชีวิต
: เกษียณก่อนกำหนด[๑]
 

สืบเนื่องจากรัฐบาลได้มีโครงการเปลี่ยนเส้นทางชีวิต :
เกษียณก่อนกำหนด โดยมีวัตถุประสงค์ที่จะปรับลดสัดส่วนและขนาดกำลังคนภาครัฐให้เล็กลงแต่มีประสิทธิภาพเพื่อให้เป็นไปตามแผนแม่บทการปฏิรูประบบราชการ
ดังนั้น
เพื่อเป็นการสานต่อนโยบายดังกล่าวโดยจูงใจให้ข้าราชการออกจากราชการก่อนเกษียณอายุ
อาศัยอำนาจตามความในมาตรา ๑๔ แห่งพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕ รัฐมนตรีว่าการกระทรวงการคลังโดยความเห็นชอบของคณะรัฐมนตรีจึงกำหนดหลักเกณฑ์การชดใช้เงินส่วนต่างของอัตราดอกเบี้ยเงินกู้ที่ได้รับตามพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕ กับอัตราดอกเบี้ยเงินกู้ปกติคืนให้แก่ทางราชการในกรณีผู้กู้เงินลาออกจากราชการตามโครงการเปลี่ยนเส้นทางชีวิต
: เกษียณก่อนกำหนด ไว้ดังนี้

๑. ให้ผู้กู้เงินตามโครงการฯ
ซึ่งออกจากราชการตามโครงการเปลี่ยนเส้นทางชีวิต : เกษียณก่อนกำหนด
ได้รับยกเว้นการชดใช้เงินส่วนต่างของอัตราดอกเบี้ยเงินกู้ที่ได้รับตามพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕ กับอัตราดอกเบี้ยเงินกู้ปกติคืนให้แก่ทางราชการยกเว้นผู้กู้เงินที่ออกจากราชการตามโครงการดังกล่าวก่อนวันที่
๑ ตุลาคม ๒๕๔๓ (รุ่นที่ ๑)

๒. ให้ผู้กู้เงินตามโครงการฯ
ที่ออกจากทางราชการตามโครงการเปลี่ยนเส้นทางชีวิต : เกษียณก่อนกำหนด
มีสิทธิผ่อนชำระเงินกู้ต่อไป โดยเสียดอกเบี้ยในอัตราเดิมตามที่กำหนดไว้ในสัญญากู้เงินตามโครงการฯ

๓. ให้ใช้หลักเกณฑ์นี้ตั้งแต่วันที่ ๑ ตุลาคม ๒๕๔๓ เป็นต้นไป


ประกาศ ณ วันที่ ๒๙ กันยายน พ.ศ. ๒๕๔๓
ธารินทร์ นิมมานเหมินท์
รัฐมนตรีว่าการกระทรวงการคลัง










พุทธชาด/แก้ไข
๑๑ พฤศจิกายน ๒๕๔๕

จุฑามาศ/ปรับปรุง
๓๐ มิถุนายน ๒๕๕๘



























[๑] ราชกิจจานุเบกษา
เล่ม ๑๑๙/ตอนพิเศษ ๕๖ ง/หน้า ๗/๒๖ มิถุนายน ๒๕๔๕